แกว่งลง...รอรับ 1,270-1,265
ทิศทางตลาดหุ้นไทยสัปดาห์ที่ผ่านมาแกว่งตัวขึ้น แต่ไม่สามารถทำจุดสูงสุดใหม่ได้ ยังคงติดที่บริเวณ 1,315 จุด
25 ต.ค. 2555

โดย...พงศ์ภัทร สิริพิพัมน์
ทิศทางตลาดหุ้นไทยสัปดาห์ที่ผ่านมาแกว่งตัวขึ้น แต่ไม่สามารถทำจุดสูงสุดใหม่ได้ ยังคงติดที่บริเวณ 1,315 จุด ก่อนมีช่วงอ่อนตัวลงแรง โดยประเด็นเรื่องของผลประกอบการของบริษัทขนาดใหญ่ในสหรัฐที่ออกมาไม่ดีและมีแนวโน้มปรับลดประมาณการลง ทำให้นักลงทุนในตลาดคาดการณ์ว่าแนวโน้มเศรษฐกิจโลกจะชะลอตัวลง ตามแนวโน้มกำไรของบริษัทชั้นนำในสหรัฐที่มีการปรับประมาณการลง 
นอกจากนี้ ประเด็นเรื่องผลการประชุมผู้นำยุโรปในปลายสัปดาห์ที่ผ่านมายังไม่มีข้อสรุปที่ชัดเจน เป็นเพียงการกำหนดระยะเวลาจัดการด้านกฎหมายของธนาคารภูมิภาค (Banking Union) ให้เสร็จภายในเดือน ม.ค. 2556 อีกทั้งประเด็นเรื่องสเปนที่ยังไม่ขอรับความช่วยเหลือเป็นอีกปัจจัยที่กดดันตลาดหุ้นทั่วโลก โดยนักลงทุนต่างชาติเริ่มกลับมาขายสุทธิต่อเนื่อง 2 วันทำการเกือบ 3,000 ล้านบาท 




 
ทิศทางในสัปดาห์นี้ คาดว่าการอ่อนตัวลงมีโอกาสหยุดไหลหรือดีดกลับได้ โดยเฉพาะที่บริเวณแนวรับ 1,270-1,265 จุด โดยประเด็นเรื่องของสเปนคาดว่าจะมีการประกาศขอรับความช่วยเหลืออย่างเร็วที่สุดในช่วงปลายเดือนนี้ ซึ่งหากมีความชัดเจนในประเด็นนี้ เชื่อว่าจะเป็นบวกต่อตลาดหุ้น เนื่องจากจะส่งผลให้ ECB สามารถเข้าซื้อพันธบัตรสเปนในอายุที่ต่ำกว่า 3 ปีได้ และช่วยแก้ปัญหานี้สเปนได้ ล่าสุดมูดี้ส์ปรับลดอันดับเครดิต 5 แคว้นในสเปนลงเป็น “ขยะ” จากเหตุผลเรื่องภาวะการเงินที่ตึงตัวและมีภาระหนี้สิน ส่งผลให้มีการปรับอันดับเครดิตลง 
ส่วนประเด็นในระยะสั้นที่มีผลต่อตลาดหุ้นไทย อยู่ที่ระดับราคาน้ำมันที่เริ่มกลับมาปรับตัวลงต่อเนื่อง โดยสัปดาห์ที่ผ่านมาราคาน้ำมันปรับตัวลงแรงกว่า 5.8% จากประเด็นเรื่องความกังวลของซัพพลายที่จะเพิ่มขึ้นจาก เทคโนโลยีการใช้หินน้ำมันและทรายเพื่อสกัดน้ำมัน ส่งผลให้มีซัพพลายเพิ่มเข้ามาและเป็นปัจจัยกดดันราคาน้ำมัน โดยในตลาดน้ำมันมีการประเมินกันว่าระดับราคาผ่านจุดสูงสุดไปแล้ว ทำให้โดยรวมหุ้นกลุ่มพลังงานมีความเสี่ยงต่อราคาน้ำมันที่ปรับตัวลงมา 
ทิศทางเทคนิค ระยะสั้นคาดว่าการอ่อนตัวลงจะมีแนวรับที่ทำให้รีบาวด์อยู่ที่บริเวณ 1,270-1,265 จุด ตามลำดับ โดยการปรับตัวขึ้นหลังจากทดสอบแนวรับที่บริเวณดังกล่าว คาดว่าจะยังติดที่แนวต้าน 1,300-1,305 จุด หากยังไม่สามารถผ่านได้ มีโอกาสกลับมาอ่อนตัวลงเพื่อทดสอบบริเวณ 1,270-1,265 จุดอีกครั้ง และหากปรับตัวลงหลุดต่ำกว่าบริเวณดังกล่าว ทิศทางจะเปลี่ยนเป็นขาลงและมีแนวรับหลักถัดไปที่บริเวณ 1,250 จุด 
กลยุทธ์การลงทุน แนะนำให้ “ซื้อช่วงอ่อนตัวลงตามแนวรับ 1,270-1,265” เนื่องจากคาดว่าหลังจากประกาศผลประกอบการสหรัฐสิ้นสุดลงแล้ว ความกังวลของตลาดจะลดลงหลังจากรับรู้ข่าวร้ายไปในระดับหนึ่ง และการปรับตัวลงจะมีช่วงรีบาวด์จากสภาพคล่องที่มีโอกาสเพิ่มขึ้นจากโปรแกรม OMT และ QE 3 ของสหรัฐ